Ole Donner (DF), 1998-12-10:
Jeg vil gerne kommentere de enkelte indlæg.
Jeg vil starte med trafikministeren og sige, at jeg synes, det er en meget, meget tynd måde, hvorpå regeringen afviser overhovedet at gå
i dialog om det her forslag
Der blev talt noget om, at der var sammenhæng mellem hastighed og ulykker.
Jamen det er rigtigt.
Jeg kan ikke bortforklare, at der er en sammenhæng,
men det drejer sig om, hvordan den sammenhæng virker. Hr. Erling Christensen fulgte det op med at konstatere et par ting, nemlig at han ikke kunne forstå, at forslagsstillerne ville sige, at det ville give en bedre trafikafvikling, og at det måske derved ville give færre ulykker.
Det er jo sådan, at hvis det var attraktivt at køre på motorveje - og det ville blive attraktivt, hvis man satte farten lidt op - så ville folk gerne køre for at komme på motorvejen, og vores motorveje er indrettet så sikkert som overhovedet muligt, og derfor tror jeg på, at det vil give en bedre trafikafvikling, og at det dermed vil give en større trafiksikkerhed.
Så siger hr. Erling Christensen også, at det ikke kan være stressende at køre med den hastighed.
Jo, hr. Erling Christensen, det er stressende at sidde og skulle holde øje med en speedometernål med stor frygt for, at jo mere vi strammer lovgivningen, jo lettere bliver det at miste kørekortet, hvis man kører for stærkt.
Så derfor er det stressende. Hr. Erik Jacobsen var positiv over for at ændre på grænserne - over for at se på grænserne.
Om det så præcis skal være, som vi har stillet forslag om, er jo i og for sig uden betydning, bare de ikke bliver sat ned.
Men vi vil meget gerne være med til at se på det.
Fru Margrete Aukens indlæg har jeg kommenteret.
Hun talte jo slet ikke om forslaget, så det var forholdsvis let.
Jeg håber også, at vi kan få nogle spørgsmål og svar, som kan underbygge nogle af de ting, vi tror på.
Hr. Kolstrup kom med et meget klart afslag og sagde, at af hensyn til miljøet ville han under ingen omstændigheder gå ind for det.
Hr. Fransgaard var så venlig at komme ind på nogle af de ting, som det omhandler.
Det er jo vitterlig sådan, at hvis man kører for langsomt med en bil, enten den så er stor eller lille, er det altså noget, der forurener væsentligt mere, end hvis man holder den marchhastighed, som den nu er indstillet til.
Så sagde hr. Søren Kolstrup noget, han sagde: I må have slået hovedet fra.
Det mener jeg nu ikke vi har, men vi er da glade for, at vi har et hoved til at slå fra.
Det er der jo andre her, der ikke har.
Jeg er glad for, at hr. Fransgaard vil støtte B 48 og ikke er afvisende over for B 49, så er der i hvert fald grundlag for at tale videre om det.
Men jeg vil også godt henvise til, at der jo er en del skriveri om disse her ting.
Jeg har haft den fornøjelse
Det er bare for at komme med nogle tal.
Der er jo nogle her, der elsker statistikker osv., så jeg ved også godt, hvordan sådan nogle tal fremkommer, og derfor ved jeg også, hvor lidt de kan bruges til.
De kan bruges til nogenlunde lige så lidt som de andre tal, der er blevet nævnt her.
Men jeg vil godt sige, at jeg helt gerne så, at man ophævede hastighedsgrænserne totalt - i gamle dage, som vi siger, havde vi noget, der hed fri hastighed; da skulle man køre efter forholdene - og så ville vi gerne være med til at straffe hårdere, hvis man ikke kørte efter forholdene. Jeg tror, det var hr. Erling Christensen, der nævnte, at man på de tyske motorveje i øjeblikket kun må køre 60 km/t. Jamen det forstår jeg også godt, når der er glat.
Og selv om vi sætter de her hastighedsgrænser op, gælder færdselsloven jo stadig væk med, at man skal køre efter forholdene, og som forholdene tillader.
Og det vil sige, at der vil være masser af tilfælde, hvor det ikke vil være muligt, og hvor det ikke vil være forsvarligt måske ikke engang at køre 60 km i timen, hvis der er isslag og der er dårlig sigtbarhed. Derfor mener vi i modsætning til mange andre partier herinde, at man hellere burde give den frihed tilbage, som der var tidligere, hvor man skulle køre efter forholdene, og så sætte hårdt ind over for de personer, der ikke opfyldte de betingelser.
Så tror jeg, det ville være væsentlig bedre.
Jeg har ikke nogen forventninger om, at det umiddelbart kan komme igennem i Folketinget, men vi kan da begynde at diskutere det.
Men jeg er da glad for, at der var en del af ordførerne, der var positive over for det her, og jeg glæder mig til udvalgsarbejdet.